BASES REGULADORAS E CONVOCATORIA DO PLAN PROVINCIAL DE OBRAS E SERVIZOS (PLAN CONCELLOS) 2020
ADMINISTRACIÓN LOCAL — Provincial — Deputación Provincial (Subvencións e axudas, 02/01/2020)

Co obxecto de continuar co labor integrador territorial nos concellos da provincia, e tras a experiencia dos últimos anos na execución do Plan Concellos, a Deputación de Pontevedra vai financiar un plan das mesmas características destinado a cubrir as necesidades dos municipios en infraestruturas, emprego e servizos para cumprir o mandato contido no artigo 36.2. a da Lei 7/1985, de 2 de abril, reguladora das bases do réxime local (en diante, LRBRL), que regula a obriga das deputacións provinciais de aprobar anualmente un plan provincial de cooperación coas obras e servizos de competencia municipal. Así, o artigo 31 da LRBRL establece que a provincia é unha entidade local determinada pola agrupación de municipios, con personalidade xurídica propia e plena capacidade para o cumprimento dos seus fins propios e específicos, garantindo os principios de solidariedade e equilibrio intermunicipais, no marco da política económica e social, e asegurando a prestación integral e adecuada na totalidade do territorio provincial dos servizos de competencia municipal. Desta forma unha das competencias atribuídas ás deputacións provinciais, segundo o recollido no artigo 36 da referida lei na súa condición de entidades ás que lles corresponde o Goberno e a Administración da provincia, é a de asegurar o acceso da poboación da provincia ao conxunto dos servizos mínimos de competencia municipal e a maior eficacia e economía na prestación destes mediante calquera fórmula de asistencia e cooperación municipal. Con esta finalidade, as deputacións poderán outorgar subvencións e axudas con cargo aos seus recursos propios para a realización e o mantemento de obras e servizos municipais que se instrumentarán mediante plans especiais e outros instrumentos específicos. Polo tanto, é obxecto destas bases reguladoras canalizar a actividade de fomento da Deputación de Pontevedra, constituíndo unha finalidade instrumental e específica da actividade subvencional e respectando os valores democráticos e os principios de autonomía, cooperación, coordinación e eficacia. Por todo isto, a Deputación de Pontevedra, no uso das competencias e atribucións que ten asignadas pola vixente LRBRL, de conformidade co disposto nestas bases reguladoras, convoca tres liñas de subvencións, en réxime de concorrencia non competitiva, dirixidas aos concellos da provincia. Unha primeira liña, que lles permita aos concellos a execución de investimentos en obras, servizos e equipamentos municipais. Os investimentos serán as obras, as subministracións de competencia municipal, a adquisición de bens inmobles e a propiedade inmaterial (planeamento urbanístico e estudos de planificación estratéxica) para actividades e servizos que sexan de competencia municipal de acordo co establecido nos artigos 25 e 26 da LRBRL en función das necesidades e peculiaridades de cada concello. En todo caso, o Concello deberá ser titular ou cesionario dos terreos, bens ou instalacións obxecto da subvención e contar con todos os permisos e licenzas preceptivos ou acreditar que os solicitou no momento de presentación da solicitude de subvención coa achega da documentación correspondente. Unha segunda liña, que lles permita aos concellos cumprir coas súas obrigas económicas e co financiamento de actos culturais, deportivos, sociais etc. Para tal efecto, o Concello, se o estima procedente, poderá destinar parte da cantidade asignada no plan a reducir o endebedamento que teña cos seus provedores/acredores ou coas entidades financeiras e ao financiamento de gasto corrente previsto para o exercicio 2020. Poderán financiarse os gastos de funcionamento dos servizos de subministración da auga, rede de sumidoiros, limpeza viaria, recollida do lixo, iluminación pública, mantemento e reparación dos accesos a núcleos de poboación, mantemento e reparación de parques públicos e aqueloutros que estean directamente asociados ao funcionamento dos servizos municipais. Tamén poderán ser obxecto de subvención os gastos derivados da organización e da realización de actividades culturais, deportivas, sociais, educativas etc. E unha terceira liña destinada ao fomento do emprego. O plan permite que os concellos destinen unha parte da cantidade que lles corresponde á prestación de servizos de competencia municipal de forma directa por medio da contratación de persoal desempregado inscrito no Servizo Público de Emprego, sempre respectando a preferencia na contratación dos colectivos máis desfavorecidos e a debida adecuación salarial á cualificación profesional dos postos que se van cubrir, co límite mínimo do salario mínimo interprofesional que estea vixente en cada momento. En congruencia cos principios informadores do propio plan e co principio de autonomía municipal, consagrado nos artigos 137 e 140 da Constitución, correspóndelles aos concellos a decisión de definir as prioridades na execución das distintas liñas de actuación nas que se distribúe o plan, adecuándoas ás especificidades e necesidades de cada municipio, dentro dos límites establecidos para o debido control e vixilancia do uso dos recursos públicos. Correspóndelles tamén a elaboración dos proxectos e a licitación e execución das obras, dentro do marco da lexislación de contratos do sector público, así como os procesos de selección do persoal que se vai contratar para a prestación directa dos servizos municipais, respectando en todo caso a obriga de contratar persoas desempregadas inscritas como demandantes de emprego e a preferencia na contratación de colectivos en risco de exclusión social. En definitiva, dentro do marco flexible do Plan Concellos 2020, a elección da actividade subvencionable correspóndelles aos concellos, así como a súa execución e adecuada xustificación cumprindo cos requisitos establecidos na normativa xeral e autonómica reguladora das subvencións públicas. No referente ao prazo para a xustificación das subvencións outorgadas ao abeiro deste plan, a base 21.2 establece os prazos máximos de execución e xustificación en función da tipoloxía das finalidades subvencionables das diferentes liñas do plan. Os prazos previstos para a execución e xustificación da liña 1 (investimentos), desde a primeira edición do Plan Concellos, foron obxecto de ampliación por demanda dos concellos, polo prazo máximo establecido no artigo 32 da Lei 39/2015, do 1 de outubro, do procedemento administrativo común das administracións públicas (LPACAP). Esta medida, que pretende facilitarlles aos concellos a execución dos investimentos, está a supoñer un retardo na execución, e desde unha perspectiva contable implica un descenso notable na ratio de execución do Orzamento provincial, indicador relevante ao efecto do cumprimento dos obxectivos establecidos na Lei orgánica 2/2012, de 27 de abril, de estabilidade orzamentaria e sustentabilidade financeira. En consecuencia, a partir do próximo Plan Concellos (Plan Concellos 2021), introducirase nas bases a limitación prevista no artigo 32.1 da LPACAP, de forma que non se permitirá a prórroga dos períodos de execución e xustificación. Esta medida non lle afecta de forma directa ao plan que se regula nestas bases, pero si indirectamente, ao requirir dos concellos un maior detalle na planificación dos investimentos a medio prazo. En relación co exposto, confecciónanse as seguintes bases reguladoras: Estas bases e a convocatoria teñen por obxecto regular o procedemento de concesión, execución e xustificación das subvencións que se concedan con cargo a este plan de carácter anual. As finalidades subvencionables serán as que se sinalan nestas bases e terán que ser de competencia municipal. A tal efecto, non se admitirán solicitudes de subvencións para finalidades que, no marco da actual distribución de competencias, sexan atribución doutras administracións publicas ou que non estean delegadas no Concello. Segundo o anterior, os concellos poderán libremente determinar a elección dos investimentos e actuacións subvencionables que desexen realizar, pero se algún proxecto ou proposta de actuación non se axustase ao seu obxecto, a Deputación poderá rexeitalo. Nese caso, o Concello poderá presentar unha nova proposta. O Concello poderá destinar a cantidade asignada ao abeiro deste plan ao financiamento das achegas municipais para investimentos doutros plans, programas ou convenios desta Deputación ou doutras administracións públicas cando se trate de obras ou subministracións de competencia municipal. Nos supostos de investimentos de competencia municipal que se realicen sobre terreos ou estradas de titularidade provincial ou de titularidade de calquera outra Administración pública deberá contar coa autorización expresa da respectiva Administración ou, polo menos neste último caso, acreditar que a solicitou. Neste suposto a concesión da subvención quedará condicionada a esta circunstancia. As axudas e subvencións deste plan poderán destinarse ás seguintes liñas nos termos recollidos na base oitava. De conformidade co establecido na disposición adicional oitava da Lei 38/2003, de 17 de novembro, xeral de subvencións (LXS), as axudas que se arbitren a favor dos concellos a través do PLAN DE OBRAS E SERVIZOS (PLAN CONCELLOS) 2020 quedarán excluídas do seu ámbito de aplicación, e resultará de aplicación preferente o réxime disposto en virtude destas bases e do propio plan unha vez aprobado. Con todo, para o non previsto nestas bases resultan de aplicación supletoria a LXS, o seu regulamento de desenvolvemento, a Ordenanza xeral de subvencións da Deputación Provincial de Pontevedra e as restantes normas de dereito administrativo e aplicaranse, no seu defecto, as normas de dereito privado. Rexerá, así mesmo, para a aprobación e modificación do plan o establecido ao respecto nos artigos 33.2. d e 36 da LRBRL, así como nos artigos 32 e 33 do Real decreto lexislativo 781/1986, de 18 de abril, e a demais normativa aplicable. De acordo co establecido na base 16.3 das Bases de execución do Orzamento para o exercicio 2020 e cumprindo o establecido no artigo 17 da LXS, o órgano competente para a aprobación destas bases é o Pleno da Deputación. Poderán solicitar as axudas reguladas nestas bases os concellos da provincia de Pontevedra cunha poboación de dereito de ata 50.000 habitantes, segundo os datos expedidos polo Instituto Galego de Estatística (IGE) referidos á última actualización do censo. Non poderán obter a condición de beneficiarios aqueles concellos nos que concorra algunha das circunstancias ou prohibicións ás que fai referencia a lexislación vixente en materia de subvencións. A colaboración cos concellos de máis de 50.000 habitantes, non beneficiarios deste plan, instrumentalizarase a través de convenios de colaboración, para o cal se dotará de crédito a correspondente aplicación orzamentaria. O plan conta con tres liñas de subvencións para os concellos que se financian con cargo ás dotacións orzamentarias das seguintes aplicacións, quedando, no seu caso, condicionada a autorización e a disposición do gasto á existencia de crédito no correspondente orzamento. Correspóndelle a cada Concello distribuír libremente as contías individuais respectivas segundo as súas necesidades, con cargo ás distintas liñas de subvención e con respecto aos límites establecidos nestas bases. Para a liña de subvención 1 cada concello destinará unha porcentaxe mínima sobre a contía asignada no 2020 consonte á seguinte táboa: Para as liñas de subvención 2 e 3 o Concello só poderá destinar unha porcentaxe máxima sobre a contía individual asignada no 2020, consonte á seguinte distribución: As cantidades que os concellos non utilicen das liñas 2 e 3 poderanas usar para facer investimentos (liña 1) ou, no seu caso, poderanas empregar na propia liña, sempre que se solicite no exercicio 2020. O plan dótase cun importe total de corenta e dous millóns douscentos mil (42.200.000,00) euros, que se repartirán en tres grupos da forma seguinte: Estas cantidades repartiranse entre o número de concellos que forman o grupo en proporción á poboación, á superficie, aos núcleos de poboación e á densidade, segundo as características singulares de cada grupo de concellos e baseándose nestas porcentaxes: En consecuencia, cada concello coñecerá as cantidades que lle corresponden dentro dos cinco primeiros días hábiles seguintes ao da publicación destas bases no Boletín Oficial da Provincia de Pontevedra (BOPPO). Tamén poderán informarse dirixíndose ao Servizo de Cooperación. En todo caso, garántese que o Concello, fusionado, de Cerdedo-Cotobade terá unha asignación non inferior á que lle correspondería respecto a cada un dos concellos por separado. Para estes efectos, todos os datos que se terán en consideración serán os publicados máis recentemente polo IGE na data de publicación destas bases no BOPPO. A Presidencia ditará unha resolución presidencial que aprobará a cantidade total por liña que lle corresponde a cada concello, tendo en conta que a disposición do crédito farase para cada solicitude de subvención presentada no marco do Plan Concellos 2020, unha vez comprobada a documentación achegada e instruído o procedemento conforme se recolle na base décimo sexta do plan. Xunto coa cantidade que lle corresponde no exercicio 2020, a Deputación comunicaralle a cada Concello a relación de débedas que teña coa institución provincial na data de publicación destas bases, co fin de que as pague antes de presentar as solicitudes. No caso de non facelo, os concellos solicitarán a subvención polo importe neto e o organismo provincial procederá de oficio á detracción das débedas ata anular a súa totalidade; para tal efecto ditará a correspondente resolución presidencial. Os concellos presentarán as solicitudes de subvención para as distintas liñas e achegarán para cada solicitude a documentación necesaria sinalada na base décimo segunda. Serán subvencionables as finalidades que se indican a continuación para cada unha das liñas seguintes: Neste plan pódense incluír todas as obras, subministracións, adquisición de bens inmobles e propiedade inmaterial (planeamento urbanístico e estudos de planificación estratéxica) para actividades e servizos que sexan de competencia municipal de acordo co establecido nos artigos 25 e 26 da LRBRL. Para tal efecto e conforme ao establecido na base primeira, non se admitirán solicitudes de subvencións para investimentos que, no marco da actual distribución de competencias, sexan atribución doutras administracións publicas ou que non estean delegadas no Concello. Ademais, deben ser investimentos nos que o Concello teña a propiedade do ben, das instalacións ou dos terreos ou sexa o cesionario destes. A cesión terá que ser, como mínimo, por cinco anos e deberá cubrir, cando menos, 0 75 % da vida útil do investimento. Se os proxectos para a súa realización precisasen autorizacións da Deputación ou doutras administracións públicas, o Concello deberá acreditar documentalmente que xa conta con elas ou que xa as solicitou xuntando os correspondentes documentos. Neste último caso a Deputación aprobará a concesión da subvención condicionada a que o Concello xustifique a súa obtención. Os investimentos terán un orzamento igual ou superior a vinte mil (20.000,00) euros, incluído o IVE. No caso das subministracións, que deberán ter un carácter singular e natureza inventariable, o importe de cada expediente de solicitude será como mínimo de 5.000,00 euros. O orzamento poderá agrupar conceptos subvencionables de distinta natureza. É subvencionable a compra de bens ou equipamentos relacionados coa prestación de servizos municipais (vehículos, mobiliario urbano, equipamento administrativo, deportivo, cultural etc.). O resto das subministracións que non constitúan un investimento por si mesmas e que supoñan a mellora, a construción ou a creación dun ben novo deberán integrarse nun proxecto de investimento. Todas as partidas dos orzamentos deberán ser subvencionables; non se admitirán partidas de natureza administrativa, coma homologacións, licenzas ou legalizacións etc. Cada investimento debe identificarse cun proxecto técnico, documento técnico ou análogo, que deberá presentarse na sede electrónica da Deputación de Pontevedra, http://sede.depo. gal, debidamente asinado e que deberá redactarse segundo estas bases. Non se admitirán denominacións xenéricas. Os investimentos que se integren no plan deben ser identificados con claridade, sen lugar a ambigüidades, e debe existir unha concordancia entre a solicitude e a denominación do proxecto ou documento técnico análogo. No caso de investimentos de natureza similar ou homoxénea (pavimentacións, saneamentos etc.), deberán propoñerse nun único proxecto e solicitude, agás que o Concello motive suficientemente a súa presentación en distintos proxectos e solicitudes. Todos os proxectos deberán referirse necesariamente a obras completas; entenderanse por tales as susceptibles de ser entregadas ao uso xeral ou ao servizo correspondente, sen prexuízo de posteriores ampliacións, e comprenderán todos e cada un dos elementos que sexan precisos para a utilización da obra. Todos os proxectos conterán, polo menos, a documentación establecida na normativa de contratos axustando o seu contido ás seguintes instrucións, segundo sexa o orzamento de licitación ou o total de execución no caso de que o realice a propia Administración. Non se admitirán obras cuxo único obxecto sexa a demolición. Será subvencionable á merca de terreos e bens inmobles sempre que estean aparelladas á unha posterior prestación de servizos de competencia municipal. Para o caso de que un investimento conteña prestacións correspondentes en parte a obra e en parte a subministración, atenderase na súa cualificación como un ou outro, á prestación que sexa a definitoria do contrato segundo o informe da secretaria ou secretario do Concello. Os concellos encargaranse da redacción dos proxectos, agás nos casos de convenios coa propia Deputación ou con outras administracións públicas nos que estas asuman a súa redacción. Os concellos poderán solicitar o financiamento dos honorarios de redacción, de dirección de obra e coordinación de seguridade e saúde cando estas sexan obxecto dunha contratación externa. Os proxectos de obra, de acordo co recollido no artigo 233 da Lei de contratos do sector público (LCSP), deberán comprender, cando menos: a. Unha memoria na que se describa o obxecto das obras, que recollerá os antecedentes e a situación previa a estas, as necesidades que se deben satisfacer e a xustificación da solución adoptada, e na que se detallen os factores de todo tipo que hai que ter en conta b. Os planos de conxunto e de detalle necesarios para que a obra quede perfectamente definida, así como os que delimiten a ocupación de terreos e a restitución de servidumes e demais dereitos reais, no seu caso, e os servizos afectados pola súa execución c. Os pregos de prescricións técnicas e particulares d. Un programa de desenvolvemento dos traballos cuantificado ou un plan de obra de carácter indicativo, coa previsión, se é o caso, do tempo e do custo e. Un orzamento, integrado ou non por varios parciais, coa expresión dos prezos unitarios e dos descompostos, se é o caso, o estado das medicións e os detalles precisos para a súa valoración. No caso de incluír partidas alzadas, o seu importe non poderá superar o 5 % do orzamento de execución material. Todas as partidas do orzamento deberán ser subvencionables; non se admitirán partidas de natureza administrativa, coma legalizacións, homologacións, licenzas, ou o custo do cartel de obra, por ser a cargo do adxudicatario f. O estudo de seguridade e saúde ou, no seu caso, o estudo básico de seguridade e saúde, nos termos previstos nas normas de seguridade e saúde nas obras g. O estudo de xestión de residuos de construción e demolición, no que se faga unha estimación da cantidade de residuos xerados e unha valoración do custo previsto para a súa xestión, o que debe figurar con carácter independente do orzamento, así como o resto do contido esixido no Real decreto 105/2008, de 1 de febreiro h. O estudo xeotécnico dos terreos sobre os que se vai executar a obra, agás que resulte incompatible coa súa natureza i. No caso de ser preciso, un estudo topográfico para a correcta definición dos terreos sobre os que se vai executar a obra j. O certificado de eficiencia enerxética en edificios de nova construción e demais ámbitos de aplicación segundo o Real decreto 235/2013, de 5 de abril k. Na redacción dos proxectos de obra débese ter en conta a porcentaxe de gastos xerais e beneficio industrial e as persoas autoras destes deberán ser técnicas ou técnicos competentes na materia obxecto do proxecto l. Canta documentación estea prevista nas normas de carácter legal ou regulamentario Os proxectos estarán suxeitos ás instrucións técnicas que sexan de obrigado cumprimento. Naqueles proxectos de obra cuxo orzamento de licitación, excluído o IVE, sexa inferior a 40.000,00 euros, poderase presentar un documento técnico que simplifique, refunda ou incluso suprima algún dos documentos anteriores, sempre que a documentación resultante sexa suficiente para valorar, definir e executar a obra, sen prexuízo de que se deba elaborar un proxecto cando as normas específicas así o requiran. En todo caso, como mínimo, achegarase: a. Unha memoria na que se describa o obxecto das obras, que recollerá os antecedentes e a situación previa a elas, as necesidades que hai que satisfacer e a xustificación da solución adoptada, e na que se detallen os factores de todo tipo que se deben ter en conta b. Os planos de conxunto e de detalle necesarios para que a obra quede perfectamente definida c. O orzamento, as medicións e os detalles precisos para a valoración da actuación d. O estudo básico de seguridade e saúde e o estudo de xestión de residuos, dos que só poderá prescindirse nos casos en que así estea previsto na normativa específica que regula a obra O Concello poderá solicitar, sempre que cumpra os requisitos establecidos na normativa de contratos, a execución da obra directamente polo sistema de administración. Neste caso, tanto a memoria do proxecto como o prego de prescricións técnicas adaptarán o seu contido a esta modalidade. É dicir, non constará o orzamento de licitación e no seu lugar constará o orzamento de execución da obra directamente por administración. Tampouco se fará mención á contrata nin ao contratista por seren inexistentes nesta modalidade. O orzamento de execución da obra pola propia Administración obterase sumándolle ao orzamento de execución material o 5 %, no seu caso, destinado a retribuír as persoas empresarias contratadas administrativamente para colaborar na execución da obra (artigo 178 do Regulamento xeral da Lei de Contratos das administracións públicas) e o IVE. O orzamento estará descomposto en tres parciais (materiais, maquinaria e man de obra) nos que se detalle de forma unitaria a repercusión destes tres conceptos en cada unidade de obra, de acordo co cadro de prezos descompostos que, en calquera caso, deberá conter o proxecto. Os orzamentos descompostos tomaranse como base cando se trate de contratar materiais, maquinaria ou man de obra de forma separada. No caso das subministracións que constitúan un investimento en si mesmas deberase remitir unha memoria valorada que deberá incluír, cando menos, os seguintes documentos: a. Unha memoria descritiva na que se detallen o obxecto e a finalidade da subministración, os antecedentes, as necesidades que se van satisfacer e a xustificación da solución adoptada b. Un orzamento desagregado, no que se definan con claridade os distintos elementos da subministración coas súas características técnicas precisas, con expresión dos prezos de cada elemento e o número de unidades, e co IVE desagregado c. Se son necesarios, documentos gráficos para a correcta definición da subministración d. No caso de subministración e instalación de mobiliario urbano, xogos, iluminación, marquesiñas, colectores de lixo e similares será obrigatorio sinalar para cada elemento o lugar exacto da súa instalación no plano e. Lugar e prazo de entrega f. Prazo de garantía En ningún proxecto de obra ou subministración se pode facer referencia a marcas comerciais. Soamente se permitirá a referencia a marcas comerciais cando non sexa posible facer unha descrición o bastante precisa e intelixible do obxecto do contrato, e deberá engadirse a mención “ou equivalente”. A Deputación, en todo caso, supervisará e controlará os proxectos e terá especialmente en conta os prezos das distintas unidades. Os proxectos, documentos técnicos ou memorias valoradas deben ser aprobados polo órgano competente do Concello. O Concello poderá destinar a cantidade asignada na liña 1 deste plan ao financiamento das achegas municipais para investimentos doutros plans, programas ou convenios desta Deputación ou doutras administracións públicas cando se trate de obras ou subministracións de competencia municipal. O Concello deberá ser, en todo caso, titular dos bens, instalacións ou terreos nos que se van executar os investimentos, ben porque sexa propietario ou ben porque dispoña dun dereito de uso ou cesión sobre estes. A cesión terá que ser, como mínimo, por cinco anos e deberá cubrir, cando menos, 0 75 % da vida útil do investimento. Se os proxectos, pola súa situación ou características, precisan de permisos ou autorizacións doutros organismos, será o Concello quen os solicite. Ademais deberá acreditar que conta con eles ou que xa os solicitou xuntando os correspondentes documentos. Neste último caso, a subvención concederase condicionada a que o Concello xustifique a súa obtención. Así mesmo, nos supostos de investimentos de competencia municipal que se realicen en terreos ou estradas de titularidade provincial ou de titularidade de calquera outra Administración pública deberá contar coa autorización expresa da respectiva Administración ou, cando menos, acreditar que a solicitou. A concesión da subvención quedará condicionada a esta circunstancia. Os concellos contratarán os investimentos de acordo coa lexislación vixente en materia de contratación pública que, así mesmo, poderán ser executados pola propia Administración municipal. Unha vez adxudicados os investimentos o Concello deberá remitirlle a esta Deputación a seguinte documentación: 1. A certificación do acordo ou resolución de adxudicación do contrato 2. O documento administrativo no que se formalicen os correspondentes contratos, de ser o caso A subcontratación prodúcese cando o beneficiario concerta con terceiros a execución total ou parcial da actividade que constitúe o obxecto da subvención. Queda fóra deste concepto a contratación daqueles gastos nos que teña que incorrer o beneficiario para a realización por si mesmo da actividade subvencionada. Permítese a subcontratación da totalidade das actividades subvencionadas. As obras serán executadas polos respectivos concellos segundo o proxecto técnico, documento técnico análogo ou memoria valorada, sen prexuízo da posibilidade de que a Deputación realice as inspeccións que considere convenientes. A directora ou director das obras será designada ou designado pola entidade local contratante, e daralle conta da designación á Deputación. Calquera cambio na dirección técnica seralle igualmente comunicado á institución provincial no momento no que teña lugar. Durante a execución das obras, o Concello comunicaralle á Deputación a data e a hora nas que terá lugar a comprobación do replanteo, á que asistirá, de consideralo procedente, a Corporación provincial, unha persoa facultativa técnica ou unha ou un representante desta. A copia da acta que se redacte seralle remitida á Deputación xunto coa fotografía do cartel de obra que acredite a difusión dada ao financiamento outorgado pola Deputación, que será colocado no momento da sinatura da devandita acta. O Concello comunicaralle á Deputación de Pontevedra a data e a hora nas que terá lugar, ao remate das obras, o acto de recepción destas, ao que asistirá, de consideralo procedente, a Presidencia ou unha persoa representante ou facultativa desta. A Administración municipal remitiralle á provincial unha copia da acta do antedito acto de recepción. Serán subvencionables as seguintes tipoloxías de gasto: O Concello deberá elaborar unha certificación das facturas que teñan entrada no Rexistro xeral do Concello ata o día 31 de decembro de 2019, este incluído, e que estean pendentes de pagamento no momento de elaborar a dita certificación. No certificado deberán separarse as facturas que se imputan ao capítulo II do orzamento municipal e as que se imputan ao capítulo VI, e indicaranse, entre outros datos para cada débeda, a data de entrada no Rexistro do Concello, o resumo do concepto, a identificación do provedor/acredor, a data de aprobación, o órgano que aproba e o importe da débeda (IVE incluído). Relacionaranse segundo a orde de entrada no Rexistro do Concello. O Concello poderá destinar ata o importe máximo que se regula na base quinta a reducir o seu endebedamento coas entidades financeiras. Neste caso deberá elaborar unha certificación onde se faga constar a entidade financeira coa que se concertou o préstamo, o tipo de operación, a data de concertación, o importe, o prazo de amortización e o importe pendente de amortizar. Tamén se deberá certificar que a débeda que se pretende amortizar é a que ten as condicións máis gravosas para o concello en termos económicos. No suposto de que o Concello opte por esta liña de actuación deberá elaborar unha memoria descritiva e valorada dos gastos correntes asociados ao funcionamento dos servizos públicos municipais no exercicio 2020, que se acompañará da documentación que se sinala na base décimo segunda. Non obstante, para se consideraren gasto corrente novo, as facturas deberán ter unha data de entrada no rexistro/sede electrónica do Concello posterior á data de solicitude da subvención. Serán subvencionables, a través do programa de subvencións que regulan estas bases, os gastos correntes e de funcionamento derivados da realización das actuacións incluídas no capítulo II do orzamento de gastos. Poderían incluírse, entre outros: Tamén se poderán incluír dentro desta liña os gastos derivados da realización de actividades culturais, sociais, deportivas, turísticas etc., como: As actividades incluídas nesta liña deberanse realizar entre o 1 de xaneiro e o 31 de decembro de 2020 e poderán ser desenvolvidas directamente polo Concello ou ser obxecto de contratación externa. Será subvencionable a contratación de persoas desempregadas para a prestación de servizos mínimos de competencia municipal, de interese xeral e social, tendo en conta a normativa aplicable, sempre que cumpran os seguintes requisitos: As mencionadas axudas ou subvencións irán destinadas a financiar a contratación laboral, en réxime de xornada parcial ou completa segundo as necesidades de contratación que determine cada concello. As axudas comprenden o custo salarial e a cotización á Seguridade Social de persoas desempregadas (calquera que sexa a categoría profesional) que reúnan os requisitos establecidos no parágrafo seguinte destas bases, respectando en todo caso o salario mínimo interprofesional que se atope en vigor en cada momento ou as retribucións que resulten aplicables en atención á categoría profesional da persoa traballadora. Os concellos poderán, no seu caso, complementar a cantidade que sexa necesaria ata acadar os salarios que correspondan por categoría profesional. As traballadoras e traballadores que se contraten para realizar as obras ou prestar os servizos polos que se outorgue a subvención deberán ser persoas desempregadas, inscritas no Servizo Público de Emprego de Galicia como demandantes non ocupadas e que estean dispoñibles para o emprego. Estes requisitos deberán cumprirse tanto no momento da selección coma no da formalización do contrato. Os concellos beneficiarios da subvención solicitarán as persoas traballadoras que necesiten mediante a presentación da correspondente oferta na oficina pública de emprego, cos modelos normalizados para os efectos, facendo referencia aos requisitos e características que deben reunir as persoas que sexan contratadas para o adecuado desempeño das funcións inherentes aos postos de traballo ofertados, coa obriga de presentar unha por cada categoría profesional dentro de cada ocupación. Para a xestión das ofertas establécese como ámbito de busca de emprego o municipio do concello solicitante. O Concello beneficiario será quen realice a selección definitiva das persoas candidatas, en conformidade coa normativa aplicable, na forma prevista e segundo os criterios sinalados a continuación, tendo en conta que, en todo caso, os contratos deberán formalizarse no prazo e nos termos establecidos na resolución na que se conceda a subvención. Sen prexuízo das obrigas legais que poidan existir, para a selección daráselles preferencia por esta orde ás persoas dos seguintes grupos: As entidades darán de alta na Seguridade Social as persoas contratadas, dentro do código de conta de cotización que corresponda. No caso de que algunhas das persoas contratadas renuncien ao contrato antes da súa finalización, ou se se dá algún outro suposto debidamente xustificado de extinción do contrato anticipadamente, o Concello poderá formalizar un novo contrato para substituír o anterior polo tempo restante. No caso de baixas permitirase a contratación doutra persoa traballadora que a substitúa para os efectos unicamente da elixibilidade do gasto, con estrito respecto á normativa aplicable; tendo que optar o Concello por imputar o custo dunha ou doutra persoa traballadora alternativamente durante o período de baixa. Ademais, o Concello deberá comunicarlle estas situacións á Deputación mediante escrito motivado. Todos os contratos deben iniciarse a partir do 1 de xaneiro de 2020 e finalizar como máximo o 31 de decembro de 2020, sen que en ningún caso a subvencionabilidade dos contratos poida exceder este período. A relación laboral xurdida entre a entidade beneficiaria e a persoa traballadora non vinculará a Deputación de Pontevedra. A subvención para esta liña deberá solicitarse nun único expediente. O procedemento de concesión das subvencións previstas nestas bases é o de réxime de concorrencia non competitiva. O prazo para presentar as solicitudes será de tres meses contados desde o día seguinte ao da publicación da convocatoria no BOPPO. As solicitudes presentaranse obrigatoriamente na sede electrónica da Deputación de Pontevedra, http://sede.depo. gal, de acordo co procedemento electrónico establecido para o efecto. Se algún concello presenta a súa solicitude presencialmente requiriráselle que a emende a través da súa presentación electrónica. Para estes efectos considerarase como data de presentación da solicitude aquela na se realice a emenda. Para a presentación das solicitudes a sede electrónica da Deputación admite os certificados electrónicos do sistema Cl@ve, que contempla a utilización de sistemas de identificación baseados en claves concertadas (sistema de usuario e contrasinal) e certificados electrónicos (incluído o DNIe). Para a tramitación dos procedementos consultaranse automaticamente os datos incluídos nas solicitudes: No caso de que os concellos interesados se opoñan ás devanditas consultas deberán indicalo no cadro habilitado na solicitude de inicio e achegar os documentos correspondentes. Excepcionalmente, no caso de que algunha circunstancia imposibilitase a obtención dos citados datos, poderase solicitar a presentación dos documentos correspondentes.1. O concello interesado, ademais do formulario de solicitude, presentará a seguinte documentación segundo a liña de investimento que solicita: — Un certificado expedido pola persoa funcionaria pública competente de acordo co anexo III, no que se faga constar: 1. Que a cantidade que se solicita se corresponde cunha débeda pendente de amortizar, e no que se indique a entidade financeira e as demais características da operación de crédito/préstamo cuxa débeda, total ou parcial, se pretende amortizar 2. Que a débeda que se pretende amortizar é a que ten condicións máis gravosas para o Concello en termos económicos (comisións, tipos de xuros etc.) e, polo tanto, resulta máis vantaxoso amortizala primeiro — Certificado expedido pola persoa funcionaria pública competente de acordo co anexo IV, no que se faga constar: 1. A relación de facturas/certificacións pendentes de pagamento, con data de entrada no Rexistro xeral do Concello ata o 31 de decembro de 2019, este incluído, na que se indique a súa correcta identificación e se expresen a data de expedición e a de rexistro, o número, a identificación do acredor/provedor, a imputación ao capítulo II ou VI do orzamento municipal, o resumo dos conceptos e o importe coa repercusión do IVE, no seu caso. Tamén se indicará o órgano que aprobou cada factura ou xustificante de gasto 2. Que as facturas que se relacionan están pendentes de aboamento e que non existen a 31 de decembro de 2019 outros acredores/provedores que teñan preferencia para o pagamento das súas débedas — Certificado expedido pola persoa funcionaria pública competente de acordo co anexo V, no que se faga constar: 1. O acordo do órgano competente do Concello da aprobación da solicitude de subvención coa indicación do seu importe, na que se detallará a actuación ou o gasto que se vai realizar no exercicio 2020 2. A aprobación da memoria descritiva e valorada do gasto 1. O acordo do órgano competente do Concello da aprobación da solicitude de subvención coa indicación da súa denominación e de que se cumpre coas condicións establecidas nas bases reguladoras, en concreto, que a dita solicitude responde a necesidades de persoal urxentes e inaprazables en sectores, funcións e categorías profesionais indispensables para satisfacer as necesidades básicas d a veciñanza ou para asegurar o funcionamento regular da entidade e dos seus órganos de goberno 2. A aprobación da memoria descritiva na que se determine o número das persoas desempregadas que se van contratar e o seu perfil (categoría profesional) 3. A colaboración no financiamento da actuación proposta cos fondos económicos necesarios de haber cofinanciamento por parte da entidade municipal; o órgano que adopta a resolución ou o acordo será o competente para comprometer a dita achega municipal Os certificados serán asinados polo Secretario ou pola Secretaria Xeral do Concello e pola persoa que teña atribuída a representación legal ou delegada a competencia. As declaracións, compromisos e outros documentos serán asinados pola alcaldesa ou polo alcalde ou pola persoa en quen esta ou este deleguen. En determinados documentos (acta de trazado previo, proxecto.) seralle de aplicación a normativa específica que os regula.2. A documentación complementaria deberá presentarse electronicamente. As entidades interesadas responsabilizaranse da veracidade dos documentos que presenten. Excepcionalmente, a Administración poderá requirir a exhibición do documento orixinal para o cotexo da copia electrónica presentada. Se algunha das entidades interesadas presenta a documentación complementaria presencialmente, requiriráselle que a emende a través da súa presentación electrónica. Para estes efectos, considerarase como data de presentación aquela na que se realizase a emenda. No caso de que algún dos documentos que se deben presentar de forma electrónica superase os tamaños máximos establecidos ou tivese un formato non admitido pola sede electrónica da Deputación de Pontevedra, permitirase a presentación deste de forma presencial dentro dos prazos previstos. A información actualizada sobre o tamaño máximo e os formatos admitidos pode consultarse na sede electrónica da Deputación de Pontevedra. Todos os trámites administrativos posteriores que os concellos deban levar a cabo durante este procedemento deberán realizarse electronicamente a través do formulario de “Instancia xenérica” dispoñible na sede electrónica da Deputación de Pontevedra, http://sede.depo. gal. Se a solicitude non reúne os datos esixidos na convocatoria ou calquera dos previstos no artigo 66 da LPACAP requiriráselle ao concello interesado, de conformidade co establecido no artigo 68 desta, para que nun prazo de 10 día s hábiles emende as faltas ou presente os documentos preceptivos e indicaráselle que, no caso de non o facer, se terá por desistida a súa solicitude, que se arquivará sen máis trámites. As notificacións de acordos e actos administrativos practicaranse só por medios electrónicos, nos termos previstos na normativa reguladora do procedemento administrativo común. As notificacións practicaranse a través da Carpeta Ciudadana e da Dirección Electrónica Habilitada única. Ambos sistemas son accesibles desde a sede electrónica da Deputación de Pontevedra (http://sede.depo. gal). As notificacións entenderanse practicadas no momento en que se produza o acceso ao seu contido e entenderanse rexeitadas cando transcorresen 10 días naturais desde a posta á disposición da notificación sen que se acceda ao seu contido. O sistema remitiralle ás entidades interesadas avisos da posta á disposición das notificacións á conta de correo electrónico indicada na solicitude. Estes avisos non terán, en ningún caso, efectos de notificación practicada e a súa falta non impedirá que a notificación se considere plenamente válida. Se o envío da notificación electrónica non fose posible por problemas técnicos a Deputación de Pontevedra practicaraa polos medios previstos na normativa reguladora do procedemento administrativo común. As subvencións que se concedan no marco destas bases admiten a compatibilidade con outras axudas públicas ou achegas de particulares para a mesma finalidade outorgada por esta Deputación ou por outras administracións públicas, sempre que o importe destas sexa de tal contía que, illadamente ou en concorrencia con outras subvencións, non se supere o custo da actividade subvencionada. Para estes efectos, e en conformidade co disposto no artigo 14.1. d da LXS e no artigo 33 do Regulamento da Lei xeral de subvencións, unha das obrigas do beneficiario é a de comunicarlle á Deputación a obtención doutras subvencións ou axudas que financien as finalidades subvencionadas. Todas as alteracións das condicións que se tiveron en conta para a concesión e, en todo caso, a concesión concorrente de axudas por calquera entidade pública ou privada, nacional ou internacional, poderán dar lugar á modificación da subvención outorgada. A instrución do procedemento de concesión de subvencións, que é o de concorrencia non competitiva, correspóndelle ao Servizo de Cooperación, que realizará de oficio as actuacións que estime necesarias para a determinación, o coñecemento e a comprobación dos expedientes. Igualmente, o órgano instrutor poderá solicitar todos os informes que considere convenientes ou necesarios para o correcto outorgamento das subvencións. Unha vez efectuado o estudo de cada solicitude recibida, e en función da información dispoñible, elaborarase unha proposta de concesión da subvención para a someter á aprobación do órgano competente, previo informe da técnica ou técnico competente da Deputación segundo a natureza do gasto, no seu caso, e da fiscalización da intervención. As subvencións que se outorguen con cargo ao exercicio 2020 deberán estar totalmente concedidas no prazo de seis meses desde a finalización do prazo de presentación de solicitudes. Unha vez notificadas as resolucións ou acordos de concesión entenderanse aceptados polos concellos salvo que estes expresamente os rexeiten. Unha vez recaída a resolución de concesión, antes de que conclúa o prazo para a realización das actividades ou investimentos obxecto de subvención e sempre e cando non se prexudiquen intereses de terceiros, poderase solicitar un cambio de destino pola desistencia total ou parcial da finalidade subvencionada ou a modificación do contido sen variar a tipoloxía da actuación inicialmente aprobada nin incrementar a contía subvencionada. A modificación do destino das subvencións concedidas (cambio de finalidade) estará condicionada ao cumprimento dos seguintes requisitos: A modificación do destino das subvencións requirirá a autorización expresa da Deputación, cuxo trámite interno se axustará ao seguinte procedemento: A modificación da resolución ou acordo de concesión, sen variar a tipoloxía inicialmente aprobada nin incrementar a contía subvencionada, estará suxeita ao cumprimento dos seguintes requisitos. A modificación da resolución ou acordo de concesión sen variar a tipoloxía inicialmente aprobada nin incrementar a contía subvencionada requirirá a autorización expresa da Deputación, cuxo trámite interno se axustará ao seguinte procedemento: Por último, todos os trámites administrativos que os concellos deban realizar durante a tramitación do procedemento de modificación das resolucións ou acordos de concesión deberán realizarse electronicamente a través do modelo “Instancia xenérica” dispoñible na sede electrónica da Deputación de Pontevedra, http://sede.depo. gal. Os concellos beneficiarios, en conformidade co disposto nestas bases, estarán obrigados a cumprir co que se establece no artigo 11 da LSG, e en particular a: 1. Destinar o importe das subvencións outorgadas ao cumprimento total das finalidades que fundamentan a concesión das subvencións 2. Realizar as actuacións que fundamentan a concesión das subvencións nos prazos sinalados nestas bases 3. Someterse ás actuacións de comprobación e control financeiro que determine a Deputación de Pontevedra, achegando canta información lles sexa requirida no prazo que estableza a institución provincial 4. Designar a directora ou director das obras cando o Concello sexa a entidade contratante e informar a Deputación. Calquera cambio na dirección técnica comunicaráselle igualmente ao organismo provincial no momento no que se produza 5. Aboarlles ás persoas contratadas os salarios que legal ou convencionalmente lles correspondan e asumir a diferenza entre a cantidade subvencionada e os custos salariais e de Seguridade Social totais, de aplicarse o convenio colectivo propio do Concello 6. Comunicarlle á Deputación calquera eventualidade ou circunstancia que altere ou dificulte o desen volvemento da finalidade subvencionada co obxecto de que, de estimarse con suficiente antelación, se poida modificar o contido da resolución ou acordo de concesión e mais a xustificación dos correspondentes gastos 7. Comunicarlle á Deputación as modificacións substantivas que lle afecten á realización da actividade que vaian desenvolver as persoas traballadoras contratadas, así como as renuncias e novos contratos polo tempo restante, co obxecto de que poida valorar se o seu carácter produce unha alteración substancial das condicións que se tiveron en conta para a concesión da subvención 8. Comunicarlle á Deputación a obtención doutras subvencións ou axudas para a mesma finalidade, procedentes de calquera outra Administración ou ente público estatal ou internacional 9. Cumprir as obrigas de publicidade, que serán as seguintes: a. Darlle a adecuada publicidade ao financiamento por parte da Deputación de Pontevedra para as actuacións subvencionadas b. Facer constar en todas as accións de comunicación ou publicidade (carteis, folletos, programas, placas, cartas ou páxina web, entre outras) o apoio que dá a Deputación. Isto farase mediante a inclusión do seu logotipo nun lugar visible c. Acreditar a publicidade desde o inicio da obra, indicando as accións de comunicación realizadas, as fotos e a demais documentación que se considere necesaria d. Incluír no prego de cláusulas ou documentación que rexe a contratación unha cláusula na que conste a obriga do contratista de poñer, desde o inicio das obras ata a súa total terminación e comprobación material por parte da Deputación, un cartel informativo que indique que se trata dunha obra subvencionada pola institución provincial e. Facerse cargo dos carteis das obras que se realicen e da súa retirada tras a finalización do prazo de garantía ou, en todo caso, tras a comprobación material realizada pola Deputación f. No caso de obras en infraestruturas ou dotacións, o cartel colocarase ao carón do acceso principal; no caso de obras na infraestrutura viaria ou no seu subsolo, colocarase ao comezo da vía ou no seu entroncamento coa vía principal. De tratarse de subministracións que constitúan un investimento en si mesmo, debe pegarse nun sitio visible un adhesivo normalizado co logotipo da Deputación que inclúa o financiamento outorgado g. No caso da liña de emprego e da liña de amortización, pagamento de débeda e gasto corrente, a publicidade débese facer mediante anuncios na táboa de edictos, na páxina web do concello ou na prensa local nos que se indique o financiamento da Deputación Correspóndelle ao Servizo de Comunicación Institucional dar as instrucións que se deben seguir no relativo á imaxe institucional. Para estes efectos, en www.depo.es están os modelos normalizados dos carteis, adhesivos e outras formas de publicidade que deben poñerse nos investimentos, nos ga stos correntes e no emprego. Para dúbidas ou aclaracións poderase contactar co Servizo de Comunicación Institucional do organismo provincial a través do correo electrónico comunicacion@depo. es ou do teléfono 986 804 100. O incumprimento destas obrigas será causa de perda do dereito ao cobro ou, de ser o caso, de reintegr0 das subvencións concedidas con cargo a estas bases. De se produciren baixas na adxudicación dos contratos, o concello beneficiario deberallo comunicar á Deputación antes da súa aplicación. A existencia e o importe da baixa poderanse determinar coa certificación final, unha vez xustificado o investimento, ou co acordo de adxudicación (baixa teórica). A baixa poderá aplicarse no financiamento de novos investimentos, sempre e cando o importe individual ou acumulado das baixas e do proxecto sexa igual ou superior a seis mil (6.000,00) euros. Polo tanto, permítese a acumulación das baixas ata acadar o importe mínimo de seis mil (6.000,00) euros. En caso contrario as baixas deben aplicarse no mesmo investimento. Os aforros por liquidación pódense acumular o importe das baixas. Non se poderán acumular aos remanentes a reinvestir polo Concello o importe das descertificacións. As baixas tamén se poden aplicar no financiamento dos honorarios de redacción do proxecto, de dirección de obra e de coordinación de seguridade e saúde das obras incluídas no plan cando non estean contemplados no acordo ou resolución de concesión da subvención e fosen obxecto dunha contratación externa, así como na minoración da achega municipal no caso dos investimentos cofinanciados. Para isto, os concellos deben solicitalo expresamente e a aplicación da baixa debe ser autorizada polo órgano competente da Deputación. No caso dun único proxecto que se adxudique por lotes, o importe da baixa será o acumulado dos lotes. Cando varios proxectos se liciten nun único procedemento e nun único lote, o importe da baixa será o acadado na adxudicación do contrato. Non obstante, no caso de que varios proxectos se liciten nun procedemento único en varios lotes, a baixa que se deberá reinvestir será a acumulada dos lotes. Permítese que o Concello poida pedir o reinvestimento das baixas producidas coa adxudicación do contrato sen necesidade de esperar a certificación final e a xustificación do investimento. Para isto, o órgano de contratación deberá comprometerse expresamente a financiar, con fondos propios do Concello, os incrementos de custo derivados da posible tramitación dun modificado ou dun exceso de medición. As baixas teóricas determinadas coa adxudicación dos investimentos deben ser reinvestidas na súa totalidade. Para a tramitación destas baixas esixirase: O reinvestiment o das baixas teóricas requirirá a autorización expresa da Deputación, cuxo trámite interno se axustará ao seguinte procedemento: O Concello poderá solicitar a aplicación da baixa constatada coa certificación final do investimento subvencionado para a súa aplicación no financiamento da obra que estime conveniente. Para a tramitación destas baixas esixirase: O reinvestimento destas baixas requirirá a autorización expresa da Deputación, cuxo trámite interno se axustará ao seguinte procedemento: Por último, todos os trámites administrativos que os concellos deban realizar durante a tramitación do procedemento de aplicación de baixas deberán realizarse electronicamente a través do modelo “Instancia xenérica” dispoñible na sede electrónica da Deputación de Pontevedra, http://sede.depo. g al. Se durante a execución das obras xorde a necesidade de modificar o proxecto, o Concello deberá tramitar o correspondente expediente de acordo co establecido na normativa de contratación e redactar un proxecto modificado. Para a tramitación do modificado o Concello deberá achegar: A conformidade ao proxecto modificado pola Deputación esixirá un trámite interno que se axustará ao seguinte procedemento: Admitiranse a trámite modificacións que se poidan financiar co importe das baixas de adxudicación, de tal forma que o Concello, se o solicita expresamente, pode empregar a baixa no financiamento do proxecto modificado; será necesaria a autorización expresa do órgano competente da Deputación. O exceso de medicións, entendendo por tal a variación que durante a correcta execución da obra se produza exclusivamente no número de unidades realmente executadas sobre as previstas nas medicións do proxecto, e sempre e cando non representen un incremento do gasto superior do 10 % do prezo do contrato inicial, será recollido na certificación final e acompañarase do informe da directora ou director da obra ao respecto. O Concello, se o estima oportuno, pode aplicar a baixa obtida na adxudicación do contrato no financiamento do exceso de medición, pero deberá comunicalo previamente. Os excesos de medición que se financien contra a baixa de adxudicación serán aboados unha vez sexa supervisada a certificación final polas persoas facultativas técnicas de Cooperación e fiscalizada polo Servizo de Intervención; non será necesario, con carácter previo, a autorización do reinvestimento polo órgano competente da Deputación. As revisións de prezos, cando supoñan un incremento dos custos, correrán a cargo do crédito do Concello, do mesmo xeito que os custos a maiores que poidan xerar as prórrogas e suspensións temporais na execución dos contratos. Por último, todos os trámites administrativos que os concellos deban realizar durante a tramitación dos proxectos modificados e dos excesos de medición deberán realizarse electronicamente a través do modelo “Instancia xenérica” dispoñible na sede electrónica da Deputación de Pontevedra, http://sede.depo. gal. Todas as finalidades subvencionadas deben xustificarse totalmente nos prazos sinalados segundo a natureza das distintas liñas de subvención, conforme se dispón nestas bases. A xustificación da subvención realizarase coa achega de xustificantes de gasto, certificacións, facturas e a demais documentación xustificativa, segundo o previsto nesta base. A non xustificación ou a xustificación fóra de prazo dará lugar á perda ao dereito ao cobro da subvención correspondente. O pagamento das subvencións efectuarase previa comprobación por parte dos servizos de Cooperación e Intervención e dos servizos técnicos provinciais, no caso de proceder, de que se realizou o gasto para o fin e polo importe subvencionado e, ademais, de que se cumpriu coa finalidade e o obxecto da subvención; emitirase como resultado un informe con carácter previo á proposta de aprobación da xustificación. Así mesmo, poderánselles solicitar informes a outros servizos da Deputación competentes en razón da materia. O pagamento das subvencións farase de acordo coa porcentaxe de subvención determinada na fase de concesión. No caso de que se xustifiquen gastos inferiores ao orzamento que se tivo en conta para a concesión o pagamento das subvencións reducirase proporcionalmente. A documentación xustificativa, certificacións de obra e facturas deberán cumprir as esixencias establecidas na normativa vixente en cada momento e de modo particular o disposto no Real decreto 1619/2012, de 30 de novembro, polo que se aproba o Regulamento que regula as obrigas de facturación. Tamén se deberá certificar que o Concello non percibiu ningunha subvención doutras entidades para o financiamento do investimento ou, no caso de que existan axudas ou subvencións concorrentes para a súa execución, indicar o detalle de cada unha delas e certificar que a suma total non supera o 100 % do seu importe. A xustificación da difusión da colaboración económica da Deputación axustarase ás normas particulares para cada tipoloxía de investimento segundo o indicado na base décimo oitava sobre obrigas dos beneficiarios e nesta mesma base. Os certificados sobre publicidade indicarán os medios nos que se lle deu difusión e, no seu caso, achegarase a acreditación gráfica. A este respecto, a Deputación poderá comprobar, en calquera momento, se se fixo a publicidade da subvención concedida nos termos previstos nestas bases e, de non ser así, non se procederá ao libramento desta. A documentación xustificativa presentarase obrigatoriamente na sede electrónica da Deputación de Pontevedra, https://sede.depo. gal, de acordo co procedemento electrónico establecido para o efecto. As subvencións outorgadas xustificaranse nos prazos correspondentes en función da tipoloxía das finalidades subvencionables: O pagamento ao Concello do importe da subvención realizarase á vista das certificacións de execución das obras ou facturas das subministracións aprobadas polo órgano municipal competente. O Concello poderá presentar xustificacións parciais que se axusten ao ritmo de execución do investimento. No caso dos investimentos que se adxudiquen mediante contratos menores definidos no artigo 118 da LCSP, só se esixirá a resolución ou a certificación do acordo/decreto da aprobación do gasto e a factura correspondente, que deberá reunir os requisitos (especialmente en canto á esixencia de detallar as unidades, os prezos unitarios etc.) que se recollen nos artigos 6 e seguintes do Real decreto 1619/2012, de 30 de novembro, polo que se aproba o Regulamento que regula as obrigas de facturación. Na factura deberá constar o recibido e conforme da ou do funcionario municipal encargado da comprobación material, con identificación do seu nome, cargo e sinatura. Este trámite constituirá a constatación do cumprimento do contrato. A documentación xustificativa será comprobada polos servizos de Cooperación e Intervención da institución provincial. As actuacións realizadas estarán sometidas á comprobación explícita da execución dos investimentos por parte dos servizos técnicos da Deputación provincial, que verificarán as certificacións de obras e facturas remitidas. Esta comprobación material do investimento é un requisito imprescindible do que debe quedar constancia no expediente xustificativo. Así mesmo, p oderánselles solicitar informes a outros servizos da Deputación competentes en razón da materia. En todo caso, a Deputación, en virtude das facultades que ten atribuídas, resérvase as facultades de inspección e comprobación das obras. Para a xustificación das axudas concedidas con cargo a esta liña achegarase con carácter xeral un certificado expedido pola persoa funcionaria pública competente, no que se faga constar: Igualmente, en función da modalidade concreta dentro desta liña de subvención para a que solicitou a axuda, achegarase tamén: Amortización de débeda con entidades financeiras A Deputación transferiralle ao Concello a cantidade solicitada para esta finalidade unha vez aprobada a concesión da subvención. Para a súa xustificación achegarase: Só se terán en conta os pagamentos que se axusten aos mesmos conceptos que se incluíron na solicitude de subvención. Para estes efectos o importe xustificado calcularase sumando exclusivamente a contía dos conceptos subvencionados, sen ter en conta outros pagamentos. No caso de que o Concello non xustifique a amortización da débeda coa entidade financeira, xustifique un importe inferior á cantidade transferida pola Deputación ou non presente a documentación xustificativa no prazo sinalado, iniciarase o procedemento de reintegro da cantidade que corresponda. A Deputación transferiralle ao Concello a cantidade solicitada para esta finalidade unha vez aprobada a concesión da subvención. Para a súa xustificación achegarase: Só se terán en conta os pagamentos que se axusten aos mesmos conceptos que se incluíron na solicitude de subvención. Para estes efectos o importe xustificado calcularase sumando exclusivamente o importe dos conceptos subvencionados, sen ter en conta outros pagamentos. No caso de que o Concello non xustifique o pagamento das débedas, xustifique un importe menor á cantidade transferida pola Deputación ou non presente a documentación xustificativa no prazo sinalado, iniciarase o procedemento de reintegro da cantidade que corresponda. No caso do gasto corrente novo, incluído aquel que se produza como consecuencia da realización ou organización de actos sociais, culturais, deportivos etc., só procederá pagar a subvención despois de presentar a xustificación: A xustificación deberá axustarse aos conceptos que se inclúen na memoria que serviu de referencia para a concesión da subvención; admitirase unha desviación máxima do 20 % no custo dos diferentes conceptos da actividade subvencionada. Só se terán en conta os pagamentos que se axusten aos mesmos conceptos que se incluíron na solicitude de subvención. Para estes efectos o importe xustificado calcularase sumando exclusivamente o importe dos conceptos subvencionados e co límite da desviación máxima do 20 %, sen ter en conta outros pagamentos ou os excesos sobre o límite referido. No caso de que se xustifique un custo total menor ou de non axustarse a xustificación aos conceptos incluídos na correspondente memoria, o pagamento da subvención minorarase proporcionalmente. O pagamento da subvención farase efectivo da seguinte forma: Co fin de efectuar un seguimento adecuado da execución dos proxectos subvencionados, a entidade beneficiaria, ademais do anterior, deberá presentar a través da sede electrónica da institución provincial a seguinte documentación xustificativa no prazo de dous meses, contados a partir do día seguinte ao da finalización da actividade realizada: Memoria final sobre as actividades realizadas e práctica profesional adquirida polas persoas traballadoras contratadas Certificación do informe relativo ao fin do servizo e do cumprimento dos requisitos e criterios sinalados nestas bases Certificación expedida pola persoa funcionaria pública competente de que os gastos se realizaron e se aplicaron á finalidade subvencionada; quedarán á disposición da Deputación para o seu exame os xustificantes correspondentes. Nesta certificación deberanse concretar as cantidades aboadas en concepto de salario e cotización empresarial á Seguridade Social e as cantidades deducidas na liquidación de cotas a ese mesmo organismo (modelo TC1) en concepto de incapacidade temporal das persoas traballadoras contratadas con cargo a esta subvención, cuxa contía deberá excluírse do cálculo do gasto total elixible realizado polo Concello e que, no seu caso, dará lugar á obriga de reintegro á institución provincial Os datos persoais recollidos neste procedemento serán obxecto de tratamento pola Deputación de Pontevedra, en calidade de órgano responsable, coa finalidade de xestionar este procedemento, verificar os datos e documentos que a persoa interesada declare na súa solicitude para comprobar a exactitude destes e levar a cabo todas as actuacións administrativas que, no seu caso, deriven. A lexitimación para o tratamento baséase no cumprimento dunha tarefa de interese público ou o exercicio de poderes públicos segundo as normas de rango legal recollidas no apartado “Normativa aplicable”, dispoñible na ficha do procedemento en https://sede.depo. gal. Os datos persoais recollidos neste procedemento serán obxecto de comunicación ás administracións públicas no exercicio das súas propias competencias ou cando sexa necesario para que a cidadanía poida acceder de forma integral á información relativa a unha materia. As persoas interesadas poderán acceder, rectificar e suprimir os seus datos, así como exercitar outros dereitos ou revogar o consentimento segundo o previsto en https://depo.gal/proteccion-de-datos/exercicio-de-dereitos.Procederase ao reintegro das subvencións outorgadas en conformidade con estas bases nos termos fixados na normativa de subvencións e, de modo particular, nos artigos 36 e seguintes da LXS. Contra o acordo da aprobación destas bases, que pon fin á vía administrativa, poderase interpoñer un recurso potestativo de reposición ante o mesmo órgano que o ditou, no prazo dun mes a partir do día seguinte ao desta publicación (artigos 112 e seguintes e 124 e seguintes da LPACAP) ou ben directamente un recurso contencioso‐administrativo perante o correspondente xulgado de Pontevedra, segundo o disposto no artigo 8 da Lei 29/1998, de 13 de xullo, reguladora da xurisdición contencioso‐administrativa, todo isto no prazo establecido no artigo 46 da citada lei, sen prexuízo de que se poida utilizar calquera outro recurso que se estime conveniente. Todos os anexos referidos nestas bases e os modelos normalizados para as solicitudes destas subvencións facilitaranse a través da sede electrónica da Deputación, https://sede.depo. gal.